钦定古今图书集成/明伦汇编/皇极典/第224卷 > 《醉蓬莱》〈天宁节〉葛胜仲
## 钦定古今图书集成/明伦汇编/皇极典/第224卷 > 《醉蓬莱》〈天宁节〉葛胜仲

望葱葱佳气，虹渚祥开，斗枢光绕。析木天津，正灵晖
腾照。鹭缀分班，象胥交贡，奉御觞清晓。玉殿寒轻，金
徒漏永，瑞炉烟袅。　万㝢均欢，示慈颁燕，寿祝南山，
庆均凫藻。缥缈红云，望九重天表。舞兽锵洋，抃鳌欣
戴，度管弦声杳。历草常新，蟠桃永秀，与天难老。

《庄子·天地篇》：“尧观乎华，华封人曰：‘请祝圣人，使圣人
寿，使圣人富，使圣人多男子’。”

《颜氏家训》：“梁孝元年少之时，每八月六日载诞之辰，
常设斋讲。”

《册府元龟》：贞观二十年十二月癸未，帝谓司徒长孙
无忌曰：“今日吾之生日，俗云生日可嘉乐，于吾之情，
翻成感思。君临天下，富有四海，而追求侍养，永不可
得，仲由怀负米之恨，则吾情也。”因泣下数行，群臣并
皆掩泪。

《景龙馆记》：高宗诞辰，与侍臣赋宴乐，上曰：“可识朕意，
不须惜醉。”李峤等奏曰：“既陪天欢，不敢不醉。”

《唐书崔日用传》：“日用进吏部尚书。会帝诞日，日用采
《诗》大小雅二十篇及司马相如封禅书献之，借以讽
谕，且劝告成事。有诏赐衣一副，物五十段，以示无言
不酬之义。”

《张九龄传》：“千秋节，王公并献宝鉴。九龄上《事鉴》十章，
号《千秋金鉴录》”，以伸讽谕。

《册府元龟》：“开元十八年八月丁亥，御花萼楼，以千秋
节百官献贺，赐四品以上金镜、珠囊、缣彩，赐五品以
下束帛有差。上赋八韵诗，又制《秋景诗》。”

二十三年八月五日，千秋节，御花萼楼宴群臣。御制
《千秋节诗序》，时小旱，是日大澍雨，百官咸上表贺。
二十四年八月五日，千秋节，帝御广达楼宴群臣，奏
九部乐，内出舞人绳伎，颁赐有差。下制曰：“自古风俗
所传，岁时相乐，亦合因事，大小在人。朕生于仲秋，厥
日惟五，遂为佳节，感庆诚深。今属时和气清，年糓渐
熟，中外无事，朝野乂安，不因此时，何云燕喜？卿等即
宜坐饮，相与尽欢。”又召京兆父老等宴之，宣敕曰：“今
兹节日，糓稼有成。顷年以来，不及今岁。百姓既足，朕
实多欢，故于此时，与父老同宴。自朝及野，福庆同之。
并宜坐食，食讫乐饮，兼赐少物”，宴讫领取。

肃宗至德元年七月即位二年九月戊寅以降诞日
王公以下咸有进献帝以行在不受。〈臣钦若等曰时安禄山盗据两
京故曰行在〉

乾元元年八月甲辰上皇降诞日于金明楼宴百官赐彩五百匹。

二年九月丙寅帝降诞日宴百官于宣政殿前赐绢
三千匹。

代宗永泰二年十月降诞日，诸道节度使进献珍玩、
衣服、名马二十馀万计，以陈上寿。自是岁以为常。
大历二年十月降诞日，宰臣及常参官率钱修斋，度
僧尼道士凡数百人。

三年十月降诞日诸道节度使上寿各献衣服名马
及绫绢凡百馀万。

四年十月降诞日百僚于章敬寺修斋行香陈乐大
会。

六年十月降诞日修众僧斋于资圣寺百僚行香诸
道使各献方物上寿。

八年十月降诞日于资圣寺修一千僧斋度僧尼凡
二百馀人。

九年十月降诞日，百僚分寺观行香，颁赐茶药。
《嘉话录》：德宗降三日，元宗立于高阶上，肃宗次之，代
宗又次之。保母襁抱，德宗来呈，色不白，晳耳仆前，肃
宗，代宗不悦。二帝以手自下递传呈上，元宗一顾之
曰：“真我儿也。”谓肃宗曰：“汝不及他。”谓代宗曰：“汝亦不
及他，髣佛似我。”既而在位二十七年，寿六十三。肃宗
登位十五年，是不及也。

《唐书徐岱传》：“岱迁给事中、史馆修撰。帝以诞日，岁岁
诏佛老者大论麟德殿，并召岱及赵需、许孟容、韦渠
牟讲说。始三家若矛楯然，卒而同归于善。帝大悦，赉
予有差。”

《韦渠牟传》：“渠牟为四门博士。贞元十二年，德宗诞日，
诏给事中徐岱、兵部郎中赵需、礼部郎中许孟容，与
渠牟及佛老二师并对麟德殿，质问大趣。渠牟有口
辩，虽于三家未究解，然答问锋生。帝听之意动，迁秘
书郎。”

《册府元龟》：“宪宗元和七年二月，降诞日，宰臣举旧制，
例进衣一副，李吉甫独进马三匹，赐通天犀带一条，
金石凌一合。”

九年二月“降诞日御麟德殿垂帘命沙门道士三百
五十人斋会于殿内食毕较论于高座晡”而罢颁赐
有差。

《唐书韦绶传》：穆宗立，召为尚书右丞、集贤院学士，出
入禁中，怙宠甚。建白：“帝诞日，百官先诣光顺门贺皇
太后，然后上皇帝千万岁寿。”诏可。久之，宰相奏古无
生日称贺者，绶议格。

《册府元龟》：“穆宗长庆二年七月甲午降诞日，宰臣率
百寮入阁奉贺讫，又诣光顺门进名贺皇太后。”
《杜阳杂编》：“敬宗降诞日，大张音乐，集天下百戏于殿
前。时有妓女石火胡，本幽州人也，挈养女五人，才八
九岁，于百尺竿上张弓弦五条，令五女各居一条之
上，衣五色衣，执戟持戈，舞破阵乐曲，俯仰来去，赴节
如飞。”是时观者目眩心怯。火胡立于十重朱画床子
上，令诸女迭踏，以至半空，手中皆执五彩小帜，床子
大者始一尺馀，俄而手足齐举，为之踏浑脱，歌呼抑
扬，若履平地。上赐物甚厚。文宗即位，恶其太险伤神，
遂不复作。

文宗太和二年十月壬戌以降诞日召吏部侍郎杨
嗣复吏部郎中崔戎等赴麟德殿讲论赐锦彩银器
有差。

四年十月辛亥降诞日，命道士僧徒讲论于麟德殿。
是月，盐铁使王涯进降诞“绫罗锦彩等共一万四千
八百匹，银器一百事。判度支王起进绫绢夹缬杂彩
等共一万四千三百匹，御衣一副，镜一面。”诸方镇称
是。

五年十月甲戌降诞日命沙门道士讲论于麟德殿
开成元年十月庆成节宴于延英殿太常进云韶乐
宰臣及翰林学士赴宴。又赐百寮宴于曲江。

三年十月庆成节宴中书门下及文武百寮于曲江
亭命中人以酒脯及仙韶乐宣锡之。

《石林燕语》：“唐自明皇以诞日为千秋节，其后肃宗为
地平天成节。至代宗，群臣请建天兴节，不报。自是历
德、顺、宪、穆、敬五帝，皆不为节。文宗太和中，复置庆成
节，故武宗为庆阳节。终唐世，宣宗为寿昌节，僖宗为
喜会节，昭宗为乾和节，中间惟懿宗不置，则唐世此
礼亦不常，各系其时君耳。千秋节诏天下咸燕乐，有”
司休务三日，其馀凡建节皆以为例。穆宗虽不建节，
而紫宸殿受百官称贺，命妇光顺门贺皇太后，及有
麟德殿沙门、道士、儒官讨论三教之制。文宗时，又尝
禁屠宰，燕会惟蔬食脯醢，后旋仍旧。

《册府元龟》：同光二年“十月丁亥，万寿节，宴群臣于长
春殿。”

三年十月辛巳万寿节宴长春殿赐百官分物
天成元年九月九日应圣节百寮于爱敬寺设僧斋
召缁黄众于中兴殿论难经义。

二年九月九日应圣节，四方诸侯并有进献。丁巳，百官奏为《应圣节》，于爱敬寺行香设斋，宣教坊伎宴乐
之。宰臣、枢密使以下咸进寿酒，各赐锦衣。召两街僧
道谈经于崇元殿，宰相进寿酒，百官行香修斋于相
国寺，宣教坊乐及左右厢百戏以宴乐之。又僧道虚
受等赐紫衣、师号，共六十人。

四年九月九日，应圣节，百官于爱敬寺斋设，赐宰臣
锦袍、香囊、手帕、酒乐。帝御广寿殿，近臣献寿，各颁锦
袍。复御中兴殿，听僧道讲论。

长兴元年九月九日应圣节百官于爱敬寺设斋帝
御广寿殿听僧道讲论。

二年九月九日应圣节帝御中兴殿观僧道讲论赐
物有差。

天福二年二月辛亥天和节帝御长春殿召左右街
僧录威仪入内谈经。

十月，两浙钱元瓘进天和节大排方龙座、金腰带一、
御衣十二事。

三年二月乙巳天和节岳牧玉帛皆至是日宴近臣
于广政殿召僧道讲论各赐有差。

四年二月庚子以天和节宴群臣于广政殿赐物有
差。

六年二月戊午，天和节，宴群臣于广政殿，赐道、释紫
衣、师号，拜寺额。十月，福州进天和节银一千两。
乾祐二年三月壬子，嘉庆节，群臣诣佛寺斋设祝寿。
三年三月丙子，嘉庆节，御广政殿，文武百寮上寿，酒
初举乐，将相大臣献金宝鞍马为寿。礼毕，群臣入相
国寺斋设，赐教坊乐。

广顺元年七月戊子，永寿节，帝御广政殿，百寮进酒
上寿，班退，赐衣服分物有差，群臣赴相国寺斋设。
二年壬午，永寿节，群臣诣广政殿上寿毕，赴相国寺
斋设。宰相、学臣、学士、内诸司使、前任节度使、防御团
练等使、侍御诸军都将、刺史等，赐衣各一袭。

三年七月，京城居民晁绪等言，“以永寿节，各于门首
齐燃灯三昼夜。”从之。乙巳末寿节，太祖御永福殿，群
臣上寿，赐将相大臣、禁军大将等衣有差，群臣赴僧
寺斋会。

显德元年九月乙未天清节帝御广政殿宰臣率文
武百寮上寿如仪颁赉有差。

二年九月己丑天清节帝御广政殿文武百寮上寿
三年九月癸丑天清节赐文武臣寮衣有差宰臣率
百官诣广政殿上寿如仪。

四年九月丁未天清节百辟上寿如仪赐内外臣寮
衣有差。

五年九月壬子，天清节，赐文武臣寮衣有差，既而诣
广德殿上寿，江南进奉使商崇义代李景捧寿觞以
献。既罢，百官诣相国寺修斋。

《燕翼贻谋录》：“大中祥符八年二月丁酉，值仁宗皇帝
诞生之日，真宗皇帝喜甚，宰臣以下称贺。宫中出包
子以赐臣下，其中皆金珠也。是年仁宗方就学，天生
圣人，得于梦兆，五岁圣质，已异常人，故均福臣下者，
特异真宗时，开封府洎京畿县受纳绵多，取出剩讫
事，悉掊其馀，均赐官吏，而官吏无厌，愈更多取，岁增”
不巳。景德三年六月壬辰，诏“悉蠲之，官吏所赐以官
钱给其直。”

《邻几杂志》：“圣节道场建起十三日，枢府学士以下皆
赴，十四日中书会，独舍人与大卿监遥，上下不过七
八人。”

《西湖志馀》：“淳熙六年春，车驾迎太上太后游聚景园，
乘步辇至瑶津西轩，都管刘景进新制泛兰舟曲，各
赐银绢。是岁太上圣寿七十有三。上亲捧玉酒船进
太上酒，斟酒入船，则船中人物花草俱动。太上饮尽，
又至锦壁赏花，有牡丹十馀丛，各有牙牌金字为记。
又另采数千朵，插水精玻璃天青汝窑金瓶中。太上”
前又独设沉香桌，列白玉碾花商尊，高三尺，径一尺
三寸，上插照殿红十五枝，随驾各官皆赐两面翠叶
滴金牡丹，御书扇，沉香为柄。知阁张抡进《壶中天》一
阕云：“洞天深处，赏娇红轻玉，高张云幕。国艳天香相
竞秀，琼蕊清光如昨。露洗妖妍，风传馥郁，云雨巫山，
约春浓似酒，五云台榭楼阁。圣代治”定功成，一尘不
动，四境无鸣柝。屡有丰年天助顺，基业增隆三岳。两
世明君，千秋万岁，永享昇平乐。东皇呈瑞，更无一片
花落。

《乾淳起居注》：“淳熙八年元日，上坐紫宸殿，引见讫，即
率皇后、皇太子、太子妃至德寿宫行朝贺礼。是岁太
上圣寿七十有五，欲再行庆寿礼，太上不许。至是，乃
密进黄金酒器二千两。上侍太上于椤木堂香阁内
说话，宣押棋待诏并小说孙奇等十四人下棋两局，
各赐银绢讫，官家恭请太上皇后来日就南内排当。”
初二日进早膳讫，遣太子到宫，恭请官家亲至殿门
拱迎，亲扶太上降辇，至损斋进荼，次至清燕殿间看
书画翫器。约午时初，后苑供进酥酒十色熬煮。午正

上再三奏请，止受三分之一。未初，雪大下，正是腊前，
太上官家大喜云：“今年正欠些雪，可谓及时。”太上云：
“雪却甚好，但恐长安有贫者。”上奏云：“已令有司比去
年倍数支散矣。”太上亦命提举官于本宫支拨官会，
照朝廷数目发下临安府，支散贫民一次。又移至明
远楼，张灯进酒。节使吴琚进喜雪《水龙吟》词云：“紫皇
高宴仙台，双成戏击璚苞碎。何人为把，银河水翦，甲
兵都洗。玉样乾坤，八荒同色，了无尘翳。喜冰消太液，
暖融𫛛鹊，端门晓、班初退。圣主忧民深意。转鸿钧、满
天和气。太平有象，三宫二圣，万年千岁。双玉杯深，五
云楼迥，不妨频醉。细看来、不是飞花，片片是、丰年瑞。”
太上大喜，赐镀金酒器二百两，细色缎匹、复古殿香
羔儿“酒等”，太后命本宫歌板色歌此曲进酒，太上尽
醉。一更后，宣轿儿入便门，上亲扶上辇还宫。

《贵耳集》：德寿丁亥降圣，遇丙午庆八十寿皇，讲行庆
礼，上尊号，周益公当国，差官撰册文。读册，拟杨诚斋、
尤延之各撰一本，预先进呈。益公与诚斋乡人借此
欲除诚斋一侍从，为润笔册文，寿皇披阅至再，即宣
谕益公：“杨之文太聱牙，在御前读时生受，不若用尤
之文温润。”益公又思所以处诚斋，奏为读册官。寿皇
云：“杨江西人，声音不清，不若移作奉册。”寿皇过内奏
册宝仪节，及行礼官读至杨某，德寿作色曰：“杨某尚
在这里，如何不去？”寿皇奏云：“不晓圣意。”德寿曰：“杨某
殿册内比朕作晋元帝，甚道理？”杨即日除江东漕。诚
斋由是薄憾益公。

《三朝野史》：四月初八日，谓太后宪崇节。初九日度宗
干会节。贾似道命司封郎中黄蜕作致语，中有一联
云：“圣母神子，万寿无疆，亦万寿无疆；昨日今朝，一佛
出世，又一佛出世。”满朝搢绅皆喜之。

《玉海》：陈良祐因会庆节摭唐太宗事百二十条，议其
当否，目曰《会庆万年》。《金鉴录》上之。

《教坊记》：“圣寿乐舞衣杂皆各绣一大窠，皆随其衣制，
纯缦衫下才及带，若短汗衫者以笼之，所以藏绣窠
也。”

《金史路伯达传》：“伯达为尚书礼部员外郎，兼翰林修
撰，敕与张行简进读陈言文字。先是，右丞相襄奏移
贺天寿节于九月一日，伯达论列，以其非时。平章政
事张汝霖、右丞刘璋及台谏亦皆言其不可。下尚书
省议，伯达曰：‘上始即政，当行正信之道。今易生辰，非
正以始，四方非信。且贺非其时，是轻礼重物也’。”
《明宝训》：“洪武二年九月己酉，太祖圣诞日，朝罢，退御
便殿，谓侍臣曰：‘朕昔丧亲，适值艰难之际。今富有天
下，不能为一朝之养，此终身之痛也。朕昨梦见吾亲，
聚处之欢，一如平生。盖父母子孙，本同一气，精神所
格，有感必应，孰谓幽明异途耶’？侍臣曰：‘此陛下孝诚
感通，形诸梦寐，非偶然也’。”

明《昭代典则》：洪武五年九月，圣寿前一日，中书右丞
相汪广洋率百官请行庆贺礼。上曰：“朕已令罢此礼，
卿等其体朕怀，勿贺。”时高丽国王王颛遣同知密直
司事成揆进表称贺，并遣版图判书林完贺皇太子
千秋节，贡金、银、龙盏、龟、贝、玳瑁之属。诏中书谕其王
继，今圣寿节、千秋节俱免庆贺礼。自是，每岁圣节之
日，斋居素食，不受朝贺。

《名山藏典谟记》：洪武十三年六月，群臣请今年天寿
圣节受百官朝贺，不许。又请“制曰：‘父母劬劳，昊天罔
极，当生之日，痛心无已，所以奉祀静居，无敢歌欢。卿
等数云天下太平’，及朕年高，固请称贺。今不违群情，
毋致过奢，惟仪是肃。在外诸司五品以上者听表贺，
明岁为始。”

《大政纪》：“永乐九年四月丁未，万寿圣节，上御奉天殿
受朝贺，宴文武群臣及外国朝使。”

《名山藏典谟记》：“永乐二十年四月癸卯，万寿节，礼部
请贺。上曰：‘朕不获祗拜宗庙，兼念从征士卒之苦，何
乐于心’。”

二十二年四月壬戌，万寿圣节，车驾次赤城，礼部请
贺。上曰：“朕方劳于师”，

嘉靖十六年七月，免万寿节贺。礼部固请。上曰：“天戒
谨身未葺，内奉先方修建。先灵未妥，圣母暂居宫城，
外宫未就，且病未愈也。朕岁岁生辰，卿等体朕意毋
贺。”

三十二年七月，礼部为二王请入贺万寿。上曰：“未命
摄祭，其待明秋！”自是，万寿节，礼部为二王请贺，皆不
许。建生辰醮于雷坛。上谕礼部：“朕丕承父天母地洪
眷大道。帝师匡扶内宄，殛灭外寇；平宁，恩祐加隆。兹
月下旬及八月初旬高元等坛修《景庆》等仪，其毋违
怠，以为民先！”

《永陵编年史》：“嘉靖三十三年，吏部选郎杨载鸣以行
取疏上。时安庆府推郭来朝当给由，并奉圣寿表入
京，道闻行取报，即弃表归。巡按劾其不敬，因及任内
贪暴状。帝谓选郎欺蔽为奸，谪典史

《玉篇》：“天子生曰降诞。”

《搜采异闻录》：唐元宗以八月五日生，以其日为千秋
节。张说上《大衍历序》云：“谨以开元十六年八月端午
赤光照室之夜。”献之。《唐类表》有宋璟《请以八月五日
为千秋节表》云：“月惟仲秋，日在端午。”然则凡月之五
日，皆可称端午也。

唐穆宗即位之初年，诏曰：“七月六日，是朕载诞之辰，
其日百寮命妇，宜于光顺门进名参贺，朕于门内宴
百寮命妇。”明日又敕受贺之礼宜停。先是，左丞韦绶
奏行之，宰臣以古无降诞受贺之礼，奏罢之。然次年
复行贺礼。诞节之制，起于明皇，令天下宴集，休假三
日。肃宗亦然。代德顺三宗，皆不置节名。及文宗以后，
始制宴如初，则受贺一事，盖自长庆年至今用之。
《遵尧录》：诞节，太祖曰长春，太宗曰寿宁，真宗曰承天，
仁宗曰乾元，英宗曰寿圣，神宗曰同天，哲宗曰龙兴。
《老学庵笔记》：王定国素为冯当世所知，而荆公绝不
乐之。一日，当世力荐于神祖，荆公即曰：“‘此孺子耳’。当
世忿曰：‘王巩戊子生，安得谓之孺子’？”盖巩之生与同
天节同日也。荆公愕然，不觉退立。

《芥隐笔记》：李太白诗云：“拜龙颜，献圣寿，北斗戾，南山
摧。天子九九八十一万岁，岁岁长倾万寿杯。”余尝为
圣节诗，用八十一万岁事，或问有所据否？因举此，且
云：“《道藏》《云笈七签》二帙《混元圣纪》云：‘混元一始万劫
至于百成。百成亦八十一万年而有太初。太初之时，
老君从虚空而下，为太初之师。又自太上生后，复八’”
十一万亿，八十一万岁，乃生一炁。
《玉照新志》：靖康丙午，何文缜栗相。金人初退时议欲
率文武百寮拜乞乾龙节上寿，文缜命吏部郎中方
允迪、元若为三表，才上，即允所请。后二表不复用，文
缜与允迪大称叹赏不已，且云：“恨不果用，然当诵佳
句于百寮之上也。”今列于后。第二表云：“立为天子，肇
兴黄帝之英姿；请祝圣人，允执唐尧之谦柄。载陈悃
愊，冀动渊衷。”《中谢》。恭惟皇帝陛下，勇智生知，聪明性
禀。东宫主器，盛德久孚于寰瀛；内禅应图，大计果安
于社稷。厉精为治，侧身修行。俭奉己而厚事亲，宽御
众而亟承祖。维震夙之令旦，萃晋师之欢呼。五百岁
为春秋，宁俯稽于南楚；一千年而华实，“盍还取于西
池。何睿意之无休，当缛仪而固拒。伏望昭一人之有
庆，纳万寿之无疆。陋彼太宗，南向辞而必再；超乎孝
武，中岳呼而止三。幸赐俞音，或从公愿。”第三表云：“节
纪千秋，归美荐形于剡牍；享加三夏，隆谦再却乎举
觞。效罄舆情，频干震听。皇帝陛下兆于变化，生而神
灵。学建巳诞弥之辰，应虹流长发之瑞。”尽仁皇之忠
厚，指发乾元于向辰。自有仁祖之聪明，数同天于过
信。正心诚意，勤俭邦家。地辟天开而除妖灾，雷励风
行而成功治。龙楼问寝，欣西宫鸣跸之还；虎符发兵，
至北鄙控弦之远。式全丕构，允谓“中兴。岂有首临兰
殿之期，而当力拒华封之祝。”伏望皇帝陛下制行不
以己，敛福用锡民。登五咸三，伟示兹之高宴；桑田东
海，协称寿之欢谣。罔达就日之怀，克受后天之算。
《清波杂志》：国家庆寿典礼，千古未闻。锡类施泽，下逮
士庶，妇人、高年，亦如版授，诚不世之恩也。然增加年
甲，伪冒寖出，向来台臣固已论列，而严保任之制。近
见一文士作《温阳老人对》，切中此弊，其辞曰：“温阳之
山有老人，行年一百二十矣。”淳熙登号之三年，朝廷
举行旷世之典，有采樵者进而问之曰：“今天子朝太
上皇德寿宫，奉玉卮上千万岁寿，肆大号，加恩区内，
无论于已仕未仕之父母，第其年之如诏者而授之
官，叟何为而弗与？”老人对曰：“吾未及其年。”樵者曰：“叟
年逾期颐，若为而未及？”对曰：“天有二日，人有二年，有
富贵之年，有贫贱之年。富贵之年舒以长，贫贱之年
促以短。吾自幼至老，未尝识富贵之事。身不具毛褐，
不知冰绡雾縠之为丽服也；口不厌藜藿，不知熊蹯
豹胎之为珍馐也；目不睹靡曼之色，而逢头齞唇之
与居；耳不听丝竹之音，而峣歌牧啸之为乐。今吾虽
阅一百二十二年之寒暑，而不离贫贱。若以二当一，
则吾之年始六十有一，与诏不相应，是以为未及，又
何敢冒其官？”曰：“今之世有年未及益其数，求以应诏
者，朝廷亦官之，何也？”对曰：“彼富贵者也，吾固言之矣，
是所谓以一而当二者也。其学甯越之徒欤？吾侪小
人，不敢求其比。”樵者笑而退。煇既得其说，窃惟主上
“孝奉三宫，十年一讲盛礼，鸿恩锡类，方兴未艾。在位
者必思有以革之，庶几名器增重，不致冒滥，人得以
为荣。”

《书焦》：“十月十六日为盘古生辰，可占冬时之阴霁。